שקל (מוזיקאי)

**אייל דוידי**, שידוע בשם הבמה **שקל** (נולד ב-1988), הוא זמר, ראפר, מפיק מוזיקלי, כותב שירים, מלחין ומוזיקאי ישראלי.

## ביוגרפיה
דוידי נולד בחולון, בן בכור למשפחה ממוצא פרסי.

כנער התעניין בהיפ הופ ומגיל צעיר (14) יצר ביטים. דוידי למד בחטיבת הביניים קוגל, ובאותו הזמן הקים עם חבר הרכב ראפ. הוא בחר את שם הבמה "שקל" כרמז לאהבת הכסף הסטריאוטיפית שמיוחסת לראפרים ולפרסים. לתקופה מסוימת התעניין גם במטאל, והקים להקה בסגנון זה. במהלך שירותו הצבאי גילה את סוגת הדאבסטפ והפיק מסיבות בסגנון. בנובמבר 2011 הוציא EP בשם "Rise of the Persian Prince" (עלייתו של הנסיך הפרסי) ובו שישה קטעים, ובנובמבר 2012 הוציא EP בשם "Dogs" בסגנון דאבסטפ.

## קריירה
דוידי עבד לראשונה כמפיק מוזיקלי עם ההרכב "פרודוקס", שבו היו חברים רביד פלוטניק (נצ'י נצ'), שמואל "אריסטו" יוסף ושמשון "צ'יצ'ו" אדמה. לאחר פירוק ההרכב ב־2010 המשיך דוידי ללוות את פלוטניק והפיק את שני אלבומי הסולו הראשונים שלו (תחת השם נצ'י נצ'), "צדיק אחד בסדום" ו"בור ועם הארץ", וכמה שירים באלבומו השלישי, "ברוכים הבאים לפתח תקווה". שקל מלווה את פלוטניק ברבות מהופעותיו עד היום.

באוגוסט 2014 פגש דוידי במושיק בן זוהר, המפיק של ההרכב קפה שחור חזק, ובעדי אפל, מפיק ודי־ג'יי, ומאז הם מובילים הרכב בשם "פיוצ'ר גאנג". ההרכב הצליח מאוד בהופעותיו ואף חימם את ויז קאליפה.

ב-2015 הופיע בקליפ הוידאו לשירו של עברי לידר ’ילדות והעיר הגדולה‘ בפלג גוף עליון עירום, עוטה לראשו מסכת זאב. 

בדצמבר 2016 הוציא את האלבום "רדיו ג'ונאם", ששיריו הוקלטו באוגוסט 2015. המילה "רדיו" בשם האלבום מגיעה, לדברי דוידי, מכך שרדיו כולל תחנות שונות, ובאלבום מגוון רחב של סגנונות: מהפרסי האותנטי עד לראפ של נצ'י נצ'. לדברי דוידי, משמעות המילה "ג'ונאם" היא "נשמה" בפרסית, וכך כונה בפי חבריו בעבר. בשירים ניתן למצוא קטעי מעבר המדמים קטעי מעבר ברדיו.

ביוני 2019 הוציא את האלבום "ילד פרפר", שנכתב בעקבות טיול ארוך שעשה. בנובמבר אותה שנה הוציא עם ערוץ הכיבוד את הסינגל "היא בערה".

בינואר 2020 השתתף בשירה של יסמין מועלם "מסיבה". השיר זכה בפרס אקו"ם לשיר השנה.

באוגוסט 2021 הוציא את האלבום "חסד עליון".

ב-2022 השתתף בסרט "עולה לראש" של ערוץ הכיבוד.

ב-2023 דיבב בסרט "ספיידרמן: ברחבי ממדי העכביש" את גלובר, כאשר זהו תפקיד הדיבוב הראשון שלו.

דוידי עבד גם עם טונה, צליל דנין, לוקץ', פלד ואומני היפ הופ נוספים. דוידי מרצה ל־FL Studio במכללת BPM..

באוקטובר 2024 הודיע בחשבון האינסטגרם שלו על הצטרפותו אל חברת התקליטים העצמאית "קמע", שם הוציא את אלבום הסולו הרביעי שלו "פריק" שיצא במרץ 2025.

## חיים אישיים
דוידי מתגורר ברינתיה. דוידי היה בזוגיות עם המוזיקאית אביגיל קובארי. בנוסף היה בזוגיות עם ניקולה, איטלקייה שבעקבותיה התגורר תקופה במילאנו.

## דיסקוגרפיה
### אלבומים
*2010: תחיית המתים (עם פרודוקס)
*2016: רדיו ג'ונאם
*2019: ילד פרפר
*2021: חסד עליון
*2025: פריק

### מיני־אלבומים
* 2010: Mind Fragments
*2011: Rise of the Persian Prince
*2012: Dogs

### מיקסטייפים
* 2008: פרודוקס – המיקסטייפ (עם פרודוקס)

## ראו גם
* פרודוקס

## קישורים חיצוניים

* אלינה רבינוביץ', "נשאבתי למקום ריקני": שקל מספר על הקשיים בדרך, "פרוגי", 26/01/2017
* אילן פתחיה, שיחת נפש: ריאיון עם שקל, באתר "רעש", 9 בינואר 2017
* אילן פתחיה, אלבום שלם לדור שבור: על "רדיו ג'ונאם" של שקל, באתר "רעש", 9 בינואר 2017
* עדי טוכטרמן, עידן רייכל של ההיפ-הופ: ריאיון עם שקל, באתר "הספוג: מגזין היפ הופ ישראלי", 2017
* איתי פת-יה, שקל - רדיו ג׳ונאם: ביקורת, באתר "הספוג: מגזין היפ הופ ישראלי", 2017
* 
* 
* 
* ניצן אנגלברג, הנסיך הפרסי: ניצן אנגלברג ישבה לשיחה עם שקל לקראת צאת אלבומו החדש, באתר "קולומבוס - מגזין לאוהבי מוזיקה", 21 בדצמבר 2016

## הערות שוליים

קטגוריה:מפיקים מוזיקליים ישראלים
קטגוריה:ראפרים ישראלים
קטגוריה:ראפרים יהודים
קטגוריה:זמרים ישראלים
קטגוריה:מלחינים ישראלים
קטגוריה:אמנים ישראלים הידועים בשם במה
קטגוריה:אמנים ישראלים
קטגוריה:מורים למוזיקה בישראל
קטגוריה:מפיקי היפ הופ ישראלים
קטגוריה:זוכי פרס אקו"ם
קטגוריה:ישראלים שנולדו ב-1988